《怀素师草书歌》
唐代·马云奇

怀素才年三十余, 不出湖南学草书。
大夸羲献将齐德, 切比锺繇也不如。
畴昔阇梨名盖代, 隐秀于今墨池在。
贺老遥闻怯后生, 张颠不敢称先辈。
一昨江南投亚相, 尽日花堂书草障。
含毫势若斩蛟龙, 挫管还同断犀象。
兴来索笔纵横扫, 满望词人皆道好。
一点三峰巨石悬, 长画万岁枯松倒。
叫啖忙忙礼不拘, 万字千行意转殊。
紫塞傍窥鸿雁翼, 金盘乱撒水精珠。
直为功成岁月多, 青草湖中起墨波。
醉来只爱山翁酒, 书了宁论道士鹅。
醒前犹自记华章, 醉后无论绢与墙。
眼看笔掉头还掉, 只见文狂心不狂。
自倚能书堪入贡, 一盏一回捻笔弄。
壁上飕飕风雨飞, 行间屹屹龙蛇动。
在身文翰两相宜, 还如明镜对西施。
三月秋澹青江水, 二月花开绿树枝。
闻到怀书西入秦, 客中相送转相亲。
君王必是收狂客, 寄语江潭一路人。

作者简介：生卒年、籍贯皆不详。约于代宗大历初在湖南与怀素等过往唱酬。事迹散见其《怀素师草书歌》、颜真卿《怀素上人草书歌序》。《全唐诗外编》存诗13首，其中12首为误收。